## La Ciutat de les Arts i les Ciències organitza una observació amb telescopis per a contemplar les nebuloses més espectaculars del cel en estiu

*** L’activitat és gratuïta i es farà este dijous 18 de setembre partir de les 21:30 hores en el Jardí d’Astronomia de l’Umbracle**

La Ciutat de les Arts i les Ciències ha organitzat este dijous 18 de setembre una observació astronòmica amb telescopis en la qual el públic podrà descobrir algunes de les nebuloses més espectaculars del cel d’estiu com són la nebulosa de la Llacuna, la del Cigne, la nebulosa Dumbbell o la nebulosa de l’Anell.

Es tracta d’una activitat guiada, gratuïta i d’accés lliure que començarà a partir de les 21:30 hores, sempre que les condicions meteorològiques ho permeten. En l’observació es podrà contemplar la nebulosa de la Llacuna, una de les regions de formació estel·lar més impressionants del cel que fins i tot es pot observar amb prismàtics com una taca brillant prop del centre de la Via Làctia. A simple vista mostra un to rogenc característic, encara que en fotografies de llarga exposició també apareixen tons blavosos i porpres.

També s’apuntarà cap a la nebulosa del Cigne, brillant regió de formació estel·lar situada en la constel·lació de Sagitari i que és una de les nebuloses d’emissió més actives de la nostra galàxia. La seua forma, allargada i corbada, ha recordat a observadors diferents figures, com un cigne en vol, una ferradura o la lletra grega omega.

La nebulosa Dumbbell és una de les nebuloses planetàries més brillants del cel i pot detectar-se fàcilment amb prismàtics com una xicoteta taca difusa. Amb telescopis xicotets, la seua forma ovalada comença a revelar-se, encara que sense detalls. Es tracta d’un exemple fascinant de la destinació final d’estreles com el nostre Sol, i un dels objectes més accessibles i populars del cel profund.

La nebulosa de l’Anell, nebulosa planetària situada en la constel·lació de Lyra, és un dels exemples més famosos i fotogènics de nebuloses planetàries en el cel nocturn. La seua característica forma anular, visible en telescopis xicotets, li dona el seu nom popular. És un objecte accessible per a aficionats amb prismàtics potents o telescopis xicotets, a on s’aprecia com una xicoteta taca borrosa amb forma circular o ovalada. Amb telescopis mitjans, la forma d’anell es distingix clarament, mostrant un centre fosc i una vora brillant ben definida.

**Pròxima observació: 28 de setembre, Dia de la Cultura Científica**

L’observació següent amb telescopis serà el diumenge 28 de setembre amb motiu del Dia Internacional de la Cultura Científica que commemora la primera emissió de la sèrie televisiva Cosmos de Carl Sagan.

Per a celebrar esta efemèride, la Ciutat de les Arts i les Ciències ha organitzat eixe dia 28 d’11:00 a 13:00 hores una observació solar per a vore alguns dels fenòmens més impressionants del Sol com les taques fosques de la fotosfera o les protuberàncies rogenques de la cromosfera, visibles gràcies a telescopis especialitzats.

Fecha: 17/09/2025